b'\n_START_ARTICLE_\nLeo\xc5\xa1 Jan\xc3\xa1\xc4\x8dek\n_START_SECTION_\n\xc5\xbdivljenje in delo\n_START_PARAGRAPH_\nBil je sin \xc5\xa1olskega u\xc4\x8ditelja, kot de\xc4\x8dek je pel v samostanskem zboru v Brnu. Kasneje je \xc5\xa1tudiral glasbo v Pragi in se pre\xc5\xbeivljal kot u\xc4\x8ditelj glasbe. Bil je tudi zborovodja \xc5\xa1tevilnim amaterskim zborom. Leta 1881 se je vrnil v Brno in ustanovil orglarsko \xc5\xa1olo, ki je kasneje postala Brnski glasbeni konservatorij. Ve\xc4\x8dino \xc5\xbeivljenja je pre\xc5\xbeivel v tem kraju kot glasbeni pedagog, deloval pa je tudi kot etnomuzikolog._NEWLINE_Kmalu se je spoprijateljil s skladateljem Anton\xc3\xadnom Dvo\xc5\x99\xc3\xa1kom in pri\xc4\x8del komponirati v relativno tradicionalnem romanti\xc4\x8dnem slogu. Po operi \xc5\xa0\xc3\xa1rka (1881) se je njegov izraz po\xc4\x8dasi za\xc4\x8del spreminjati. Raziskoval je moravseke in slova\xc5\xa1ke ljudske pesmi. Posebno natan\xc4\x8dno se je ukvarjal z reprodukcijo ritma in barve zvoka pogovornega \xc4\x8de\xc5\xa1kega jezika, kar mu je slu\xc5\xbeilo kot pomo\xc4\x8d pri ustvarjanju izrazitih vokalnih melodij v operi Jen\xc5\xaffa (1904)._NEWLINE_Ustvaril je devet oper. Od teh so najbolj uspele Jen\xc5\xaffa (1904), ki mu je prinesla mednarodno slavo, Katja Kabanova (1921), Lisi\xc4\x8dka Zvitorepka (1923) in nedokon\xc4\x8dana Zapiski iz mrtvega doma po delu Dostojevskega. Njegovo najbolj znano zborovsko delo je Glagolska ma\xc5\xa1a (1928), mnogokrat pa izvajajo tudi Sinfonietto za simfoni\xc4\x8dni orkester. Kot skladatelja vokalnih del in muzikologa ga je prevzela melodija jezika. Zapustil je ve\xc4\x8d tiso\xc4\x8d ritmi\xc4\x8dno-melodi\xc4\x8dnih vzorcev ljudskega govora \xe2\x80\x93 najraje jih je zapisoval na tr\xc5\xbenici v Brnu (na listi\xc4\x8dih je navadno zapisal tudi ime govorca, npr.\xc2\xa0\xc2\xbbbranjevka Kata, branjevka Mara ...\xc2\xab). Vse \xc5\xbeivljenje je bil narodno zaveden, leta 1896 pa se je na potovanju v Rusijo navzel tudi panslovanskih idej, pod tem vplivom je nastala tudi simfoni\xc4\x8dna rapsodija Taras Buljba.'